《内丹歌》
宋代·杨简

某闻内丹不可见，不待施工自成炼。
羲皇以上几春秋，何啻千千万万转。
到今昼夜流光涌，金乌夜照广寒殿。
余辉散发缀碧落，稀稠纷纠珠玉溅。
冲气祥精腾太虚，舒卷飞浮态累变。
映空晓景绿拖蓝，错绮晚凝红染茜。
有时震响轰冥蒙，有时熠燿盘飞线。
有时清润垂冰丝，有时匆舞琼花片。
其间秀结成山川，密木繁林飞鸟虫鱼次第现。
龙翔凤鸣宝藏兴，絪緼孕瑞生群英。
四明之麓鄞之曲，育神含和备五福。
中有祥光两派明，内虚外应无不烛。
能听能言能往复。屈伸俯仰天然奇，
不知手舞蹈与足。二十年前忽转移，
蓦过慈川天宝山之西。翠微曲复烟霞深，
变化游徙谁复知端倪。石鱼楼阁云气低，
比年往往暂此栖。御风两渡浙河去，
又寻归路从桃蹊。桃源深处无人识，
纵复经从当面迷。天实秘此丹，
所见惟童颜。暂时一语露一班，
不直知音又复还。

作者简介：（1141—1226）明州慈溪人，字敬仲，世称慈湖先生。杨庭显子。孝宗乾道五年进士。授富阳主簿。师事陆九渊，发展心学，主张“毋意”、“无念”，“无思无虑是谓道心”等。尝知乐平县，兴学校，教生徒，邑内夜无盗警，路不拾遗。光宗绍熙五年，召为国子博士。宁宗嘉定初出知温州，首倡废除妓籍，以廉俭为民所爱戴。官终宝谟阁学士。卒谥文元。有《慈湖诗传》、《杨氏易传》、《先圣大训》、《五诰解》及《慈湖遗书》等。